Hy moet, onder andere, oorweeg volgens watter beginsels hy die veelsoortige veld op sy plaas moet skei, hoeveel veesuipings daar in elke kamp moet wees, wat 'n gepaste drakrag vir sy plaas is, hoe dikwels sy weikampe moet rus en hoe hy die nodige rusperiodes op ‘n eenvoudige, dog stelselmatige manier kan reël.
Steekgras (Aristida spp.) is 'n ewigdurende las vir sowel vee as veeboer op die uitgestrekte vlaktes wat so kenmerkend van baie Karooagtige streke in Suid-Afrika is. Vanweë die swak waterhouvermoë van die vlak grond, die droë klimaat en wisselende reënval, skyn dit onmoontlik te wees om 'n standhoudende bedekking van meerjarige soetgrasse in hierdie vlaktes op te bou.